คนชราปลื้ม! ครม.เพิ่มเงินพิเศษ “เบี้ยผู้สูงอายุ” รายละ 100-250 บ. นาน 6 เดือน
นายกรัฐมนตรี เปิดเผยที่ประชุม ครม.อนุมัติเงินช่วยเหลือพิเศษสำหรับผู้สูงอายุรายละ 100-250 บาท นาน 6 เดือน หลังได้รับผลกระทบจากสถานการณ์โควิด-19 จนส่งผลต่อความเป็นอยู่ของกลุ่มผู้สูงอายุ คาดมีผู้ได้รับผลกระทบกว่า 10 ล้านคน
นายกรัฐมนตรี เปิดเผยที่ประชุม ครม.อนุมัติเงินช่วยเหลือพิเศษสำหรับผู้สูงอายุรายละ 100-250 บาท นาน 6 เดือน หลังได้รับผลกระทบจากสถานการณ์โควิด-19 จนส่งผลต่อความเป็นอยู่ของกลุ่มผู้สูงอายุ คาดมีผู้ได้รับผลกระทบกว่า 10 ล้านคน
26 เม.ย. 2565

พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เปิดเผยภายหลังการประชุมคณะรัฐมนตรี หรือ ครม. ว่า ที่ประชุม ครม.ได้เห็นชอบอนุมัติเงินช่วยเหลือพิเศษสำหรับผู้สูงอายุ หรือ “เบี้ยผู้สูงอายุ” รายละ 100-250 บาท ต่อเดือน โดยเป็นการเพิ่มให้ตามช่วงอายุทั้งหมด เป็นเวลา 6 เดือน โดยจะเริ่มตั้งแต่เดือนเมษายน – กันยายน 2565 โดยจะมีผู้สูงอายุได้รับเงินประมาณ 10 ล้านคน รวมวงเงินมากกว่า 8 พันล้านบาท
ดังนั้น ตั้งแต่เดือนนี้เป็นต้นไป ผู้สูงอายุกว่า 10 ล้านคน จะได้รับเบี้ยยังชีพที่ได้รับเดิมอยู่แล้ว บวกเงินช่วยเหลือพิเศษโอนตรงเข้าบัญชี ตั้งแต่ 700 – 1,250 บาทต่อเดือน โดยเหตุผลที่รัฐบาลมีการเพิ่มเงินพิเศษ เนื่องจากในช่วงสถานการณ์โควิด-19 ทำให้ผู้สูงอายุจำนวนมากได้รับผลกระทบจากการทำงาน รวมถึงการได้รับเงินจากบุตรหลาน และเพื่อให้ผู้สูงอายุได้ใช้ชีวิตอย่างมีคุณภาพมากขึ้น
สำหรับการจ่ายเงินช่วยเหลือพิเศษแก่ผู้สูงอายุในครั้งนี้ จะจ่ายเพิ่มจากเบี้ยยังชีพผู้สูงอายุเป็นรายเดือนตามช่วงอายุ เป็นเวลา 6 เดือน ตั้งแต่เดือน เมษายน – กันยายน 2565 ดังนี้
(1) อายุ 60-69 ปี รับเบี้ยยังชีพผู้สูงอายุ 600 บาทต่อเดือน รับเงินช่วยเหลือพิเศษเพิ่ม 100 บาทต่อเดือน รวมเป็น 700 บาทต่อเดือน
(2) อายุ 70-79 ปี รับเบี้ยยังชีพผู้สูงอายุ 700 บาทต่อเดือน รับเงินช่วยเหลือพิเศษเพิ่ม 150 บาทต่อเดือน รวมเป็น 850 บาทต่อเดือน
(3) อายุ 80-89 ปี รับเบี้ยยังชีพผู้สูงอายุ 800 บาทต่อเดือน รับเงินช่วยเหลือพิเศษเพิ่ม 200 บาทต่อเดือน รวมเป็น 1,000 บาทต่อเดือน
(4) อายุ 90 ปีขึ้นไป รับเบี้ยยังชีพผู้สูงอายุ 1,000 บาทต่อเดือน รับเงินช่วยเหลือพิเศษเพิ่ม 250 บาทต่อเดือน รวมเป็น 1,250 บาทต่อเดือน